Op reis deur Europa: Rome – La dolce vitaRome (Foto: Thomas Dreyer) Thomas Dreyer en sy vrou, Retha, is besig met ŉ reis (met ŉ baie beperkte begroting) deur Europa. Hulle is oorspronklik van Pretoria. Deur Thomas Dreyer Rome is die stad van die antieke Romein, die Renaissance, die Rooms Katolieke Kerk en die stad van die moderne Romein. Dit alles ervaar jy binne stapafstand van mekaar wanneer jy die middestad van Rome besoek. By die Kolosseum is die inwoners van antieke Rome op bloeddorstige vertonings getrakteer. Toegang was gratis en jy kon jou heeldag verlustig aan die vertonings. Jy kon kies tussen die oggend se gevegte met wilde diere of die middag se gevegte tussen gladiators – gevegte tot die dood toe. Party dae kon jy gaan kyk na die teregstelling van veroordeelde misdadigers. By die Circus Maximus kon jy gaan kyk hoe spanne van oor die Romeinse ryk teen mekaar jaag met hulle strydwaens. Of jy kon opstap na Nero se renbaan (vandag die plein voor die St Petruskatedraal) om die geskeduleerde strydwakompetisies dáár by te woon. En as afwisseling te sien hoe Christene gekruisig of verbrand word. En as jy in alle bygelowigheid jou gewete wil sus, het jy na die Pantheon toe gegaan om aan ‘n god van jou keuse ‘n offer te bring. Enige dag kon jy sommer net saam met vriende gaan wandel op die Via Appia of in een van die parke gaan kuier. Die Forum Romanum met sy drie verdieping hoë geboue was dié plek om jou inkopies en sake te gaan doen of jou belasting te betaal. Rome (Foto: Thomas Dreyer) Vandag ry die moderne Romeine ondergronds met een van drie metrolyne om by hulle bestemmings uit te kom. Of met een van die talle en gereelde bus- of tremlyne. Sake kan oraloor gedoen word. Inkopies op elke tweede hoek. Met vriende kan jy elke middag ná vyfuur op die Via del Corso gaan wandel wanneer die straat gesluit word vir voertuie tussen die Piazza del Popolo en die Piazza Venetium. Jy kan ‘n aperitif drink by een van die straatkafees of sommer net loop en skouer skuur met jou mede-inwoners. Vir die mooi vroue kan jy “Bella” sê, of vir die aantreklike mans, “Bello”. Dit beteken, “Jy is mooi.” Daar is genoeg van hulle! Enige dag van die week kan jy in een van die honderde katedrale gaan bid. Voor beelde buig, hulle aanraak of tot hulle bid. Die katedrale is vol grafte van afgestorwe heiliges, vernames of pouse. Daar kan jy ‘n kersie aansteek en vir hulle vra om vir jou ‘n woordjie te doen aan die ander kant. En alhoewel die “mass” elke dag bedien word en die priesters Christelike boodskappe bring, is die katedrale, of kerke, eintlik mousoleums – grafkelders. Die gekruisigde, dooie, Jesus is oral. In beelde of skilderye. Rondom is kapelle met marmerkiste waarin ontslape vernames en heiliges begrawe is. Op die marmervloere herinnerings aan afgestorwenes. Jy gaan bid eintlik in ‘n begraafplaas – jou kontakpunt met die hiernamaals. Rome (Foto: Thomas Dreyer) Rome is ook die stad van die Renaissance wat, seker meer as enige ander stad in die wêreld, wêreldklas kunstenaars opgelewer het. Vandag sorg dit dat toeriste van een museum na die ander stroom. Michelangelo, Bernini, Raphael en Caravaggio. Die naamlys is eindeloos as jy al die kunstenaars wie se skilderye en beeldhouwerke die katedrale en museums versier, sou moes neerskryf. Rome is kolossaal. Die kunswerke, breë strate, groot piazzas, of pleine, die geboue: als is gróót, groter as wat jy jou dit kan indink. Paleise, of palazzos, staan die ou stad vol, party plekke hele straatblokke vol. Katedrale wat lyk soos monumente staan oral, soms ingedruk en ander kere op hulle eie. Waterfonteine met helder skoon water en marmerbeelde met name wat klink soos musiek is op amper elke piazza (plein). Daar kom die moderne Romeine en besoekers saam om in die son te sit of by ‘n restaurant espresso te drink, pasta de la moro te eet of met ‘n gelato roomys in die hand net rond te drentel. La dolce vita. Rome se nie amptelike leuse. Die “goeie lewe”. Lees alle vorige rubrieke oor Thomas en Retha Dreyer op Maroela Media.